Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2021/C 65/12)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

TEADE STANDARDMUUDATUSE KOHTA, MILLEGA MUUDETAKSE KOONDDOKUMENTI

„LOS CERRILLOS“

PDO-ES-02228-AM01

Teate esitamise kuupäev: 16.11.2020

HEAKSKIIDETUD MUUDATUSE KIRJELDUS JA PÕHJUSED

1. Sordi 'Petit Verdot' lisamine veinide kirjeldusse (tootespetsifikaadi punktid 2.a ja 2.b ning koonddokumendi punkt 4)

Sellega lisatakse veinide kirjeldusse sordist 'Petit Verdot' valmistatud vein; see vein lisatakse samade analüütiliste näitajatega veiniliikide alla ning määratakse kindlaks sordist 'Petit Verdot' valmistatud ja nii 6 kuud kui ka 12 kuud laagerdunud veini organoleptilised omadused.

Kuna kaitstud päritolunimetusega „Los Cerrillos“ hõlmatud piirkonnas paikneb maatükk, kus viljeletakse viinamarjasorti 'Petit Verdot', millest valmistatud veinides säilivad muude kaitstud päritolunimetusega veinide „Los Cerrillos“ omadused ja tunnusjooned, taotleme tootespetsifikaadi muutmist ning punase viinamarja sordi 'Petit Verdot' ja sellest valmistatavate punaste veinide spetsifikaati lisamist.

Muudatuse liik: standardmuudatus

Sordist 'Petit Verdot' valmistatud veinid lisatakse veinikategooriasse ja seega jääb see kategooria tootespetsifikaati ainsa lubatud kategooriana. Seetõttu leitakse, et kuna sellega ei muudeta, kustutata ega lisata ühtegi viinamarjasaaduse kategooriat, pole antud juhul tegemist ühegi delegeeritud määruse (EL) 2019/33 artikli 14 lõikes 1 sätestatud muudatusega.

2. Analüütilise näitajaga „jääksuhkrusisaldus“ seotud terminite kohandamine kehtivate õigusnormidega (tootespetsifikaadi punkt 2.a, muudatus ei puuduta koonddokumenti)

Kirjeldus ja põhjused

Vastavalt komisjoni 17. oktoobri 2018. aasta rakendusmääruse (EL) 2019/34 artiklile 20 (milles kehtestatakse määratlus „üldsuhkrusisaldus fruktoosi ja glükoosina“) nimetatakse analüütiline näitaja „jääksuhkrusisaldus“ ümber „üldsuhkrusisalduseks fruktoosi ja glükoosina“.

Muudatuse liik: standardmuudatus

Selle muudatusega kohandatakse termineid, mida kasutatakse seoses füüsikalis-keemiliste omadustega, ning sellega ei muudeta kuidagi lõpptoodet, mis säilitab seoste osas kirjeldatud omadused ja tunnusjooned, mis tulenevad loodus- ja inimtegurite vastastikmõjust. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

3. Fenooliühendite mõõtühikute (polüfenoolide kogusisaldus) korrigeerimine (tootespetsifikaadi punkt 2.a, muudatus ei puuduta koonddokumenti)

Muudatusega korrigeeritakse polüfenoolide kogusisalduse mõõtühikuid. Polüfenoolide kogusisaldus veinis (ingl Total Polyphenols Index ehk TPI) näitab viinamarjades ja veinis leiduvate fenooliühendite sisaldust. See annab meile ettekujutuse veini värvivõimalustest. Üldiselt vastab TPI veinis esinevate antotsüaanide ja tanniinide koguhulgale ning on määratletud järgmiselt:

TPI = UV-indeks = A280 × lahjendustegur

Kuna tegemist on indeksiga, jäetakse ära mõõtühik meq/l.

Muudatuse liik: standardmuudatus

Selle muudatusega kohandatakse termineid, mida kasutatakse seoses füüsikalis-keemiliste omadustega, ning sellega ei muudeta kuidagi lõpptoodet, mis säilitab seoste osas kirjeldatud omadused ja tunnusjooned, mis tulenevad loodus- ja inimtegurite vastastikmõjust. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

4. Veinivalmistuse eritavade uuesti sõnastamine seoses sordist 'Petit Verdot' valmistatava veini lisamisega (tootespetsifikaadi punkt 3 ja koonddokumendi punkt 5.a)

Kirjeldus ja põhjused

Seoses Petit Verdot’ veini lisamisega veinide kirjeldusse, nagu on osutatud punktis 1, lisatakse ka selle veini valmistamise eritavad.

Muudatuse liik: standardmuudatus

Kuna Petit Verdot’ vein on lisatud veinide kirjeldusse koos eespool esitatud põhjendusega, tuleb sätestada ka selle valmistamise tingimused ja piirangud määratletud piirkonna veinide põhiolemuse säilitamiseks. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

5. Sordi 'Petit Verdot' suurima saagikuse lisamine (tootespetsifikaadi punkt 5 ja koonddokumendi punkt 5.b)

Põhjuste kirjeldus

Kuna Petit Verdot’ vein on lisatud veinide kirjeldusse, kehtestatakse selle sordi puhul ka suurim saagikus hektari kohta.

Muudatuse liik: standardmuudatus

Kuna Petit Verdot’ vein on lisatud veinide kirjeldusse koos punktis 1 osutatud põhjendusega, tuleb lisada ka sordi 'Petit Verdot' suurim saagikus. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

6. Viinamarjasordi 'Petit Verdot' lisamine (tootespetsifikaadi punkt 6, muudatus ei puuduta koonddokumenti)

Põhjuste kirjeldus

Kuna Petit Verdot’ vein lisatakse tootespetsifikaadi veinide kirjeldusse, lisatakse see sort ka viinamarjasortide punkti.

Muudatuse liik: standardmuudatus

Kuna Petit Verdot’ vein lisatakse punktis 1 osutatud põhjusel veinide kirjeldusse, tuleb lisada ka viinamarjasort 'Petit Verdot'. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

7. Õigusraamistiku ajakohastamine punktis 8 kohaldatavad lisanõuded (tootespetsifikaadi punkt 8, muudatus ei puuduta koonddokumenti)

Kirjeldus ja põhjused

Muudatustega, mis tehakse kohaldatavaid lisanõudeid puudutavas punktis 8, ajakohastatakse õigusraamistikku, asendades viited kehtetuks tunnistatud määrustele viidetega kehtivatele määrustele.

Muudatuse liik: standardmuudatus

Nimetatud osas kavandatud muudatused ei too kaasa kaitstava nimetuse muutmist ega uusi turustuspiiranguid. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

KOONDDOKUMENT

1. Toote nimetus

Los Cerrillos

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

Sordist 'Tempranillo' valmistatud punane vein, sortidest 'Tempranillo' ja 'Cabernet Sauvignon' valmistatud punane vein ning sortidest 'Syrah' ja 'Petit Verdot' valmistatud punane vein (6 meses).

Violetselt helkleva purpur- või kirsipunase värvusega punane vein. Lõhnas tõuseb esile lillenoodiga puuviljasus. Maitselt meeldivad ja värsked ning hea struktuuriga.

* Maksimaalne üldalkoholisisaldus jääb seadusega ettenähtud piiridesse kooskõlas asjakohaste ELi õigusaktidega.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): 12,5 Minimaalne üldhappesus: 4,8 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 15 Maksimaalne vääveldioksiidi üldsisaldus (milligrammides liitri kohta): 115

Sortidest 'Tempranillo' ja 'Cabernet Sauvignon' valmistatud punane vein (Colección Privada), sordist 'Petit Verdot' valmistatud punane vein (12 meses) ning sordist 'Cabernet Sauvignon' valmistatud punane vein (de Familia)

Punakaspruunilt helkleva kirsipunase värvusega. Küpsete puuviljade lõhnaga, milles on tunda lagritsa ja palsami noote. Tummise, jõulise ja hea struktuuriga maitsega, milles on tunda laagerdamise rikkalikke ja kreemjaid nüansse.

* Maksimaalne üldalkoholisisaldus jääb seadusega ettenähtud piiridesse kooskõlas asjakohaste ELi õigusaktidega.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): 13 Minimaalne üldhappesus: 4,8 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 16 Maksimaalne vääveldioksiidi üldsisaldus (milligrammides liitri kohta): 115

5. Veinivalmistustavad

a. Veinivalmistuse eritavad

Veinivalmistuse eritava

Sordiveine valmistatakse roostevabast terasest mahutites. Kääritamisele eelneb pikk külmleotamine kahe kuni viie päeva jooksul temperatuuril 10–15 °C, sellele järgneb leotamine koos kääritamisega ühe või kahe nädala jooksul temperatuuril 20–28 °C, kuni alkohoolne käärimine lõpeb.

Veinid, mis on ette nähtud vaatides laagerdamiseks, valmistatakse roostevabast terasest mahutites ning leotamine toimub koos kääritamisega 15–25 päeva jooksul temperatuuril 25–30 °C. Kogu selle protsessi käigus eemaldatakse virre, et soodustada kääritamise käigus värvainete ja fenooliühendite eraldumist kestadest.

Veinivalmistamise suhtes kohaldatavad piirangud

Veinivalmistamisel viinamarju ei pressita, vaid lastakse neil nõrguda. Marjajääk läbib kerge dünaamilise nõrutamise, seepärast on saagikus väga väike.

Kui malolaktiline kääritamine on lõppenud, selitatakse veini pigem dekanteerimise kui keemilise töötluse teel ning vein valatakse laagerdamiseks 225-liitristesse tammevaatidesse, mida kasutatakse kõige rohkem kuus aastat.

Seejärel vein villitakse, et toimuks redutseerimisprotsess ja vein omandaks parimad maitseomadused.

Tempranillo vein: täielikult sordist 'Tempranillo' valmistatud vein, mida on hoitud vähemalt 30 päeva tammevaatides.

Syrah’ vein: täielikult sordist 'Syrah' valmistatud vein, mida on laagerdatud vähemalt kuus kuud tammevaatides.

Tempranillo ja Cabernet Sauvignoni mitmesordivein: sortidest 'Tempranillo' ja 'Cabernet Sauvignon' valmistatud vein, mida on laagerdatud vähemalt kuus kuud tammevaatides.

Vein Colección Privada: sortidest 'Tempranillo' ja 'Cabernet Sauvignon' valmistatud vein, mida on laagerdatud vähemalt 13 kuud tammevaatides.

Vein Cabernet Sauvignon de Familia: täielikult sordist 'Cabernet Sauvignon' valmistatud vein, mida on laagerdatud vähemalt 24 kuud vaadis. Seejärel lastakse veinil 18 kuud pudelis laagerduda.

Vein Petit Verdot 6 meses: täielikult sordist 'Petit Verdot' valmistatud vein, mida on laagerdatud vähemalt kuus kuud tammevaatides.

Vein Petit Verdot 12 meses: täielikult sordist 'Petit Verdot' valmistatud vein, mida on laagerdatud vähemalt 12 kuud tammevaatides.

Viljelustavad

Kasvuperioodil kärbitakse oksi, et piirata loomulikku kasvu ning parandada saagikust ja viinamarjade kvaliteeti.

Viinamarju korjatakse hommikul kella 5 ja 11 vahel, et vältida palavuses korjamist ning tagada selliselt nõuetekohased tingimused külmleotamiseks.

b. Suurim saagikus

'Tempranillo'

12 000 kilogrammi viinamarju hektari kohta

'Tempranillo'

88,80 hektoliitrit hektari kohta

'Cabernet Sauvignon'

9 000 kilogrammi viinamarju hektari kohta

'Cabernet Sauvignon'

66,60 hektoliitrit hektari kohta

'Syrah'

13 000 kilogrammi viinamarju hektari kohta

'Syrah'

96,20 hektoliitrit hektari kohta

'Chardonnay'

9 000 kilogrammi viinamarju hektari kohta

'Chardonnay'

66,60 hektoliitrit hektari kohta

'Petit Verdot'

12 000 kilogrammi viinamarju hektari kohta

'Petit Verdot'

81,60 hektoliitrit hektari kohta

'Merlot'

8 500 kilogrammi viinamarju hektari kohta

'Merlot'

62,90 hektoliitrit hektari kohta

6. Määratletud geograafiline piirkond

Määratletud piirkond hõlmab Argamasilla de Alba (Ciudad Real) omavalitsusüksuse järgmisi maatükke:

MAA-ALA/MAATÜKK

109 62, 63 111 15, 30 ja 9001 131 71 151 115–121, 190, 277, 278, 9001, 9002, 9004–9006, 9008, 9023 160 8–13, 15, 16, 17, 21–23, 30, 31, 9003, 9005, 9006 161 14, 16–27, 31–33, 35, 9001–9004, 162 1, 3–5, 7–8, 11–13, 17–18, 9001, 9002 163 1, 3, 4, 6–21, 9001, 9004 171 1, 3–7, 9004–9009, 011–012 173 2, 3, 9001, 9006, 174 1, 3–12, 14, 15, 19, 20, 22, 23, 9001, 9003–9011, 9013–9020 175 1, 9001, 9002 176 3–18, 9001, 9003 177 18–23, 25–32, 66–72, 74, 89–111, 113, 114, 115, 118, 121, 124, 126, 127, 133, 9001–9005, 9008–9014, 9019, 9022, 9024–9029 178 6, 7, 9, 12–24, 30–31, 34–38, 40–60, 9001–9004, 9006–9061 180 1, 2, 5, 9, 9005–9007 181 60, 9001, 9002 194 45, 71, 73, 74, 76, 79, 82, 9002, 9009, 9011, 9028, 8 195 10–20, 22–28, 30, 32, 33, 35, 37–57, 86, 88, 93, 94, 95, 96, 99–108, 112, 114, 118, 119, 9001–9006, 9008–9014, 9016–9018

7. Peamised veiniviinamarjasordid

CABERNET SAUVIGNON

PETIT VERDOT

SYRAH

TEMPRANILLO – CENCIBEL

8. Seos(t)e kirjeldus

Keskkond (loodus- ja inimtegurid)

Los Cerrillos on piirkond, mis hõlmab kogu Guadiana jõe orgu Vega Alta haldusüksuse territooriumil. See on üle 60 km2 suurune ala, mis algab Guadiana jõe lähtest 3 km Peñarroya tammist ülesvoolu ja ulatub üle 7 km tammist allavoolu kuni Argamasilla de Alba asulani. Piirkond on märgitud ka Hispaania 1975. aastal koostatud sõjaväekaardile.

Guadiana jõgi kulgeb läbi määratletud geograafilise piirkonna, mis paikneb Peñarroya veehoidla ümbruses 695 meetri kõrgusel merepinnast ja mida ümbritsevad mäed aeglustavad viinamarjade kasvutsüklit, kuna hoiavad öötemperatuuri madalana, mis soodustab märkimisväärselt polüfenoolühendite teket viinamarjades ning tagab hea õhuringluse.

Pinnase moodustab peamiselt lubjakivi. Aluskivim on valdavalt mergel, see on segu kivinemata lubjakivist ja savist. Pinnas on tiheda tekstuuriga ja selle pH on ligikaudu 8.

Piirkonnas valitseb kontinentaalne vahemereline kliima, mida iseloomustavad kuumad suved ja külmad talved, temperatuurikõikumine võib mõnikord ulatuda 45 °C-ni ning päeva- ja öötemperatuuri vahe on kogu aasta jooksul väga suur. 80 % aastast on taevas pilvitu ning tavaliselt on aastas üle 2 500 tunni päikesepaistet.

Guadiana jõe läheduse tõttu on Los Cerillos naaberaladest väga erinev, kuna sademete hulk on selles piirkonnas palju suurem kui ülejäänud aladel La Manchas, kuid temperatuur ei ole nii äärmuslik kui ümberkaudsetel lõuna- ja läänepoolsetel aladel. Saagikoristus toimub umbes 15–20 päeva hiljem kui ülejäänud piirkonnas.

Kogu alkoholkääritamise jooksul kasutatakse veinivalmistusmeetodit délestage, mis seisneb selles, et viinamarju ei pressita, vaid neil lastakse nõrguda, mistõttu on saagikus hektoliitrites hektari kohta vaid 62–68 %; veinid selitatakse loomulikul teel dekanteerimisega.

Veini(de) kirjeldus

Violetselt või pruunikaspunaselt helkleva purpur- või kirsipunase värvusega punane vein. Lõhnas tuleb esile lillenoodiga puuviljasus või küpsete puuviljade aroom, milles on tunda lagritsat ja palsamit. Vein on tummise, jõulise ja hea struktuuriga maitsega, milles on tunda laagerdamise rikkalik ja kreemjas varjund.

Eespool kirjeldatu tõttu võib veini alkoholisisaldus olla üle 14 %. Selline alkoholisisaldus koos paraja happesusega moodustab suurepärase kombinatsiooni ja seepärast on väga oluline kindlaks määrata parim aeg saagikoristuseks, jälgides tähelepanelikult viinamarjade küpsemist.

Veini polüfenoolisisaldus on kuni 80 milliekvivalenti liitri kohta ja veinis on rikkalikult ekstrakte. Vein on aromaatne ja kauni värvusega, mis võib ulatuda hindamisskaalal 18 punktini (neeldumise summa lainepikkustel 420, 520 ja 620 nanomeetrit), ning antotsüaanisisaldus võib ulatuda kuni 800 milligrammini liitri kohta.

Seos(te) kirjeldus

Määratletud geograafilise piirkonna pinnase moodustavad kruusastruktuuriga kvaternaari-pliotseeni geoloogiline materjal, kõva lubjakivi, mergel ja punane savi, mis annavad veinile kauni värvuse (kuni 18 punkti) ning iseloomuliku mineraalsuse.

Los Cerillose viinamarjaistandus asub mägede rüpes Peñarroya veehoidla kõrval 695 meetri kõrgusel merepinnast ja läbi selle istanduse kulgeb Guadiana jõgi. Seetõttu valitseb piirkonnas jahedam ilmastik, mis soodustab fotosünteesi, marjade valmimist ja suhkrute moodustumist, vähendab pHd, suurendab happesust ning fenooliühendite sisaldust (kuni 80 milliekvivalenti liitri kohta) ja antotsüaanide sisaldust (kuni 800 milligrammi liitri kohta).

Kogu alkoholkääritamise jooksul kasutatav veinivalmistusmeetod délestage, mille puhul viinamarju ei pressita, vaid virdel lastakse selgida loomulikul teel dekanteerimisega, annab tulemuseks pigem lille- kui puuviljalõhnalised veinid ning laagerdunud veinid, milles annavad tooni vürtsi- ja röstimisnoodid ning milles on tunda lagritsat ja palsamit.

Kuigi määratletud geograafilist piirkonda ümbritseb kaitstud päritolunimetusega „La Mancha“ hõlmatud piirkond, erinevad naaberpiirkonnad oluliselt oma omaduste poolest ning määratletud piirkonda eristavad naabruskonnast järgmised tegurid.

Loodustegurid

Viinamarjaistandus asub mägede rüpes Peñarroya veehoidla kõrval 695 meetri kõrgusel merepinnast ja läbi selle istanduse kulgeb Guadiana jõgi.

Pinnase moodustab peamiselt lubjakivi. Aluskivim on valdavalt mergel, see on segu kivinemata lubjakivist ja savist. Piirkonna kliimale on iseloomulikud kuumad suved ja külmad talved ning hilised kevadkülmad, mistõttu tuli paigaldada külmakaitsesüsteemid – Hispaanias on neid vaid mõnes kohas ja Castilla-La Manchas on need ainsad –, et kaitsta istandust tugevate kevadkülmade eest ja hoida viinapuud saagikoristuse ajal hommikukastest kuivana.

Inimtegurid

Veinivalmistustavade puhul on kõige suurem erinevus kaitstud päritolunimetusega veinide „Los Cerrillos“ ja kaitstud päritolunimetusega veinide „La Mancha“ vahel see, et esimeste valmistamisel viinamarju ei pressita, vaid neil lastakse nõrguda, mistõttu on saagikus hektoliitrites hektari kohta vaid 62–68 %, ning veine selitatakse loomulikul teel dekanteerimisega.

Mis puudutab veinide omadusi, siis kõige märkimisväärsemad erinevused (võrdlusaluseks võetakse laagerdunud punased veinid, sest see on ainus Los Cerrillose piirkonnas toodetav liik) on järgmised:

KPN LA MANCHA LOS CERRILLOS ERINEVUSED ≥ 11,5 mahuprotsenti ≥ 12,5 mahuprotsenti Suurem alkoholisisaldus ≤ 10 meq/l ≤ 15 meq/l Suurem lenduvate hapete sisaldus 74 % 68 % Vähem hektoliitreid hektari kohta --- > 40 meq/l Rohkem polüfenoole

Piirkonnas, mille määratlemisel on võetud aluseks mullastik, merglit sisaldav aluskivim, kõrgus merepinnast ja jõe mõju, on vaid üks veinitehas ning see kuulub taotlejale.

Oluline on märkida, et määratletud piirkonna pindala on 1 570 hektarit ja see jaotub mitme omaniku vahel, kuid muid viinamarjaistandusi ega veinikeldreid seal ei ole. Seepärast on geograafiline piirkond määratletud eespool kirjeldatud keskkonnatingimuste alusel.

Samas võivad registreeritud nimetust kasutada uued tootjad, kes alustavad tootmist määratletud geograafilises piirkonnas, tingimusel et nad vastavad spetsifikaadis esitatud tingimustele. Kuna määratletud piirkond laiub 1 570-hektarilisel maa-alal, on täiesti võimalik rajada sinna teisigi veinikeldreid.

9. Muud olulised tingimused (pakendamine, märgistamine, muud nõuded)

Õigusraamistik:

riigisisesed õigusaktid

Lisatingimuse liik:

pakendamine määratletud geograafilises piirkonnas

Tingimuse kirjeldus

Vein villitakse pudelisse tootmispiirkonnas, sest kõikide veinide puhul hõlmab valmistusprotsessi teine etapp veini laagerdamist pudelis. Selle aja jooksul toimub redutseerimisprotsess, mis parandab veinide kvaliteeti ja toob välja nende maitse. Veinid on tarbimisvalmis, kui nad saavutavad vastava veinitüübi kirjelduses esitatud organoleptilised omadused.

Link tootespetsifikaadile

http://pagina.jccm.es/agricul/paginas/comercial-industrial/consejos_new/pliegos/Mod_Pliego_condiciones_Los_Cerrillos_20200728.pdf

(1) ELT L 9, 11.1.2019, lk 2.